অর্ণবাংশু নিয়োগী : ধূমপান বন্ধের আর্জি জানিয়ে সরকারি হস্তক্ষেপ চাইল কফিহাউস কর্তৃপক্ষ। ধূমপান নিয়ে দিনকয়েক ধরেই কফিহাউস জুড়ে চলছে তুমুল বিতর্ক। কফিহাউসেরই এক কর্মীর হাতে প্রহূত হন এক ধূমপায়ী। তখন থেকেই চলছে বিতর্ক। কফি হাউস মানেই চায়ের পেয়ালায় ঝড়। তুমুল বিতর্ক। দিস্তে দিস্তে কবিতার খসড়া। ইনফিউশনে চুমুক। হাতে পুড়ছে সিগারেট। মস্তিষ্কের গোড়ায় ধোঁয়া। শহরের বুদ্ধিজীবী তালুক বা ইন্টেলেকচুয়াল হাব।   সেই কফি হাউসেই  ধূমপান ঘিরে দানা বেঁধেছে তুমুল বিতর্ক। দিনকয়েক আগেই একটি ঘটনাকে ঘিরে বিতর্কের সূত্রপাত। কফি হাউসের কর্মীর হাতে প্রহৃত হন এক গ্রাহক। জল গড়ায় থানা পর্যন্ত। তবে ধূমপান থামেনি। কফিহাউস কর্তৃপক্ষ চাইছে ধূমপান বন্ধ করতে। কফিহাউসও এনিয়ে দুই শিবিরে বিভক্ত। এক অংশ এক কাপ চায়ে আমি তোমাকে চাইয়ের পক্ষে। অন্য অংশ ঘোরতর ধূমপান বিরোধী। কফিহাউস কর্তৃপক্ষ ইতিমধ্যেই গোটা বিষয় জানিয়ে সরকারের হস্তক্ষেপ চেয়েছে। চিঠি পাঠানো হয়েছে  স্বরাষ্ট্র সচিব, মুখ্য সচিবের কাছে। ধূমপান বন্ধ করা নিয়ে ক্যানসার ফাউন্ডেশন অফ ইন্ডিয়ার পক্ষ থেকেও কফি হাউস কর্তৃপক্ষের কাছে চিঠি পাঠানো হয়েছে।